DA-burgemeester vir JhbHerman Mashaba. Foto: http://blacklikeyou.co.za/ Mashaba se verkiesing is voorafgegaan deur ŉ tragiese voorval toe een van die ANC-raadslede tydens die sitting dood is. Die raadslid het glo sleg gevoel en gesukkel om asem te haal toe sy skielik inmekaargesak het. Paramedici is ontbied om haar te behandel, maar ongeveer 15 minute later het een van die ANC-lede aangekondig dat sy gesterf het. Sy is later op sosiale media as Nonhlanhla Mthembu geïdentifiseer. Die onderskeie partye is geraadpleeg en daar is uiteindelik ingestem om voort te gaan met verkiesing van die nuwe hoofsweep en burgemeester. Die twee stemprosesse is egter gelyktydig afgehandel om die ANC-raadslede in ag te neem ná die skielike dood van een van hul kollegas. Kevin Wax van die DA en Solomon Mogase is benoem as hoofsweep. Mashaba en Parks Tau, die voormalige burgemeester en lid van die ANC, is as burgemeester benoem. Mashaba is tot die nuwe burgemeester van Johannesburgse-metro verkies met 144 stemme teenoor 125 stemme vir Tau. Wax is met 146 stemme tot die nuwe hoofsweep verkies, teenoor 123 stemme vir Mogase. Die DA se Vasco da Gama is vroeër die dag as die nuwe speaker verkies.